Kwa Kgalagadi ba ipela ka dijo tsa tlholego
E re le ntswa batho ba kgaolo ya Kgalagadi e le merafe e e tlotlegileng thata ka go tsoma go tswa goo lowe, go santse gole gontsi mo go sa itsiweng ka morafe oo. E rile mo potsolotsong bosheng , mongwe yo o tsholetsweng, a golela a bo a nyalelwa mo kgaolong eo, Mme Goitsemang Tsietso a tlhalosa fa batho ba Kgalagadi ba rata dijo tsa bone tsa setso fela thata. Go ya ka Mme Tsietso, kgaolo ya Kgalagadi e humile dijo tsa tlholego jaaka mahupu, mesumo, motsotsojane, borekhu, sengana le tse dingwe. Mme Tsietso a re, mahupu ke dikungwa tse di bonalang ka dinako tsa mariga morago ga dipaka tsa pula tse di namagadi. A re ka ditebego a tshwana le ditapole, a runya kwa tlase ga mmu, a itshupe ka go phanyega ga mmu gore a setse a tiile. O tsweletse a tlhalosa fa mahupa a apewa fela jaaka ditapole, a ka besiwa mo thureng ya molelo kana a apewa ka metsi a tsentswe letswai go a natefisa fa a jewa. Mme Tsietso a re, mahupu ga se one fela dijo tse batho ba Kgalagadi ba itsegeng ka go di ja, a re, ba itsege ka go dira kofi e e monate ya motlopi. A re gona le batho bale bantsi ba ba itshetsang ka go dira kofi eo. O tsweletse ka go supa fa go tlhokega motho yo o nang le boitseanape fa go tla mo go tlhopheng motlopi o o monate go dira kofi. A re go dirisiwa midi ya one mme go tlhopiwa o o seng botlhoko. A re medi ya setlhare sa motlhopi e a epiwa, e bo e obolwa letlalo le le kwa ntle mme go tsweng foo e omisiwe. O tsweletse ka go tlhalosa fa e tla re morago ga go oma, e silwe mme go tsweng foo e gadikiwe go tlhakantswe le sukuri gore o kgone go tshwaragana. O kaile gape gore fa o tla itshupa gore o siame ke go fetoga ga mmala go nna montsho, morago o silwe o bo o siametse go nowa. O kaya motlopi o le monate fela thata go gaisa dikofi tse dingwe tse di fitlhelwang mo marekisetsong. O boletse fa batho ba ba nang le ditlamelo tse di rileng, ba ka dira dikgwebo ka motlopi mme wa ba tsisetsa dipoelo tse di bonalang.O tsweletse a supa fa kofi ya motlopi e sena metswako epe e e sa siamelang botsogo jwa motho, ka jalo a re puso e tshwanetse go rotloetsa batho go nwa mofuta oo wa kofi. Go ya ka Mme Tsietso batho ba Kgalagadi ba tlotlile go ja gape le dithotse. A re ga go jewe dithotse tsa lerotse lengwe le lengwe, a supa fa go jewa tsa lotlho. A re lotlho ke mofuta wa lerotse la dithotse tse di boleta gona le tse dingwe. O tsweletse a re, dithotse di a tlhatswiwa mme di bo di gadikiwe di latlhetswe letswai. A re, di simolola ka go thunya mo pitseng fa di setse di budule. O supile fa dithotse di ka jewa fela di ntse jalo kana di ka silwa tsa tlhakanngwa le moretlwa kana tsa tsenngwa mo legodung. Mme Tsietso a re batho ba kgaolo eo ke batho ba tshela le ka sengana. A re sengana se tshwana fela le phane, mme pharologano ke gore sone se fitlhelwa mo setlhareng sa mongana e bile ga sena mmitlwa. A re fela jaaka phane se a tshwarwa,se bo se omisiwa kana se jewa se sale metsi. O gwetlhile batho go inaakanya le dijo tsa setso ka a re di siametse botsogo jwa bone, gape ga di lope madi ape. A re banni ba kgaolo ya Kgalagadi ba tshwanetse go ipelafatsa ka dijo tsa bone tsa setso fela jaaka merafe e mengwe e tshwana le ya Bakalaka. Bokhutlo